‘বন্দেমাতরম’ ও বাংলার ভোট, প্রিয়াঙ্কাকে কী জবাব অমিত শাহের?

ওয়েব ডেস্ক: লোকসভার পর ‘বন্দেমাতরম’ (Vande Mataram) ইস্যুতে সরগরম হল রাজ্যসভা (Rajya Sabha)। মঙ্গলবার সংসদের উচ্চকক্ষে কেন্দ্রের তরফে বক্তব্য রাখেন স্বরাষ্ট্রমন্ত্রী অমিত শাহ (Amit Shah)। তিনি স্পষ্ট জানিয়ে দেন, ‘বন্দেমাতরম’ নিয়ে আলোচনা কোনওভাবেই পশ্চিমবঙ্গের আসন্ন বিধানসভা নির্বাচনের সঙ্গে যুক্ত নয়। তাঁর দাবি, বঙ্কিমচন্দ্র চট্টোপাধ্যায়ের সৃষ্টি হলেও ‘বন্দেমাতরম’ আজ গোটা বিশ্বের স্বাধীনতা সংগ্রামীদের অনুপ্রেরণা।

লোকসভায় আগের দিন কংগ্রেস সাংসদ প্রিয়াঙ্কা গান্ধী (Priyanka Gandhi) অভিযোগ তুলেছিলেন যে, বাংলার নির্বাচনের আগে ইচ্ছাকৃত ভাবে এই বিতর্ক উস্কে দিচ্ছে সরকার। এ প্রসঙ্গেই শাহ বলেন, “কয়েকজন মনে করেন বাংলায় ভোট বলে বন্দেমাতরম নিয়ে আলোচনা হচ্ছে। তাঁরা বন্দেমাতরমের গরিমাকে নির্বাচনের সঙ্গে যুক্ত করতে চাইছেন।” যদিও শাহ তাঁর বক্তৃতায় প্রিয়াঙ্কার নাম নেননি, তবে তাঁর মন্তব্যের দিকেই ইঙ্গিত ছিল স্পষ্ট।

আরও পড়ুন: “আমরা আবার ক্ষমতায় আসব,” সভামঞ্চে কাগজ ছিঁড়ে হুঙ্কার মমতার

শাহ বলেন, স্বাধীনতা সংগ্রামের বিভিন্ন পর্যায়ে দেশের বাইরে আত্মগোপনে থাকা বিপ্লবীরাও ‘বন্দেমাতরম’ উচ্চারণ করেই সাহস পেয়েছেন। এখনও দেশের সুরক্ষায় শহিদ হওয়া সেনাদের মুখেও এই স্লোগান ধ্বনিত হয় বলে মন্তব্য করেন তিনি। এর পাশাপাশি কংগ্রেসকে নিশানা করে শাহ অভিযোগ করেন, তোষণনীতির কারণে ‘বন্দেমাতরম’কে ‘টুকরো’ করেছিল কংগ্রেস, আর সেই সিদ্ধান্তই দেশের বিভক্তির পথ প্রশস্ত করেছিল।

অমিত শাহের এই বক্তব্যের কড়া জবাব দেন কংগ্রেস সভাপতি ও রাজ্যসভার সাংসদ মল্লিকার্জুন খড়্গে। তিনি বলেন, “স্বাধীনতা সংগ্রামের সময় কংগ্রেসই বন্দেমাতরমকে স্লোগান হিসেবে ব্যবহার করেছিল।” শাহকে আক্রমণ করে খড়্গে আরও বলেন, “ইতিহাস বলছে, আপনারাই স্বাধীনতা সংগ্রামের গান ও আন্দোলনের বিরোধিতা করেছিলেন।”